b'\n_START_ARTICLE_\nVencav\xc5\xb3 v\xc4\x97jo mal\xc5\xabnas\n_START_SECTION_\nIstorija\n_START_PARAGRAPH_\nMal\xc5\xabn\xc4\x85 1937 m. pastat\xc4\x97 dailid\xc4\x97 Antanas \xc5\xbdeimys pagal savininko Namiko u\xc5\xbesakym\xc4\x85. Po II pasaulinio karo buvo nacionalizuotas. Veik\xc4\x97 iki 1956 m., v\xc4\x97liau sunyko sparnai, buvo i\xc5\xa1montuoti \xc4\xafrenginiai, stov\xc4\x97jo apleistas.  _NEWLINE_1980 m. mal\xc5\xabnas buvo restauruotas, j\xc4\xaf pritaikant poilsio reikm\xc4\x97ms (\xc4\xafrengti kambariai). Pagal Paminkl\xc5\xb3 konservavimo instituto architekt\xc4\x97s Ritos V\xc4\x97lyvien\xc4\x97s projekt\xc4\x85, statinio sienos apkaltos naujomis lentomis, perdengtas stogas, atstatyti sparnai, durys. langai.\n_START_SECTION_\nArchitekt\xc5\xabra\n_START_PARAGRAPH_\nMal\xc5\xabno pastatas kompaktinis, 3 auk\xc5\xa1t\xc5\xb3 su pusauk\xc5\xa1\xc4\x8diu ir a\xc5\xa1tuoniakamp\xc4\x97s nupjautos piramid\xc4\x97s formos pailga kepure. Stogas pailgo pusrutulio formos, padengtas skardos lak\xc5\xa1tais._NEWLINE_Pastatas a\xc5\xa1tuonkampio plano, \xc4\xaf vir\xc5\xa1\xc5\xb3 plon\xc4\x97jan\xc4\x8diu t\xc5\xabriu, jo fasadus skaido ma\xc5\xbei stat\xc5\xabs langeliai. Erdviausias yra pirmas auk\xc5\xa1tas, kiti tolyd\xc5\xbeio ma\xc5\xbe\xc4\x97ja. Mal\xc5\xabn\xc4\x85 puo\xc5\xa1ia ant stogelio \xc4\xaftaisyta metalin\xc4\x97 v\xc4\x97trung\xc4\x97 su kiaurai i\xc5\xa1pjaustyta statybos data.\n_START_SECTION_\n\xc4\xaerenginiai\n_START_PARAGRAPH_\nKepurinio  mal\xc5\xabno, prie\xc5\xa1ingai nuo stiebinio, sparnai buvo gr\xc4\x99\xc5\xbeiami prie\xc5\xa1 v\xc4\x97j\xc4\x85 ne su mal\xc5\xabno liemeniu, o tik su vir\xc5\xa1utine mal\xc5\xabno dalimi \xe2\x80\x93 kepure. Kaip ir dauguma Lietuvos mal\xc5\xabn\xc5\xb3,  Vencav\xc5\xb3 mal\xc5\xabnas yra ketursparnis. Jame i\xc5\xa1likusi technologin\xc4\x97 \xc4\xafranga: statvolis su apatiniu ir vir\xc5\xa1utiniu krumpliara\xc4\x8diais bei guoliais (dalis vir\xc5\xa1utinio k\xc5\xabginio krumpliara\xc4\x8dio sud\xc5\xabl\xc4\x97jusi), mai\xc5\xa1\xc5\xb3 keltuvo fragmentai (skriemulys pritvirtintas ant statvolio ir skriemulys su velenu), sparninis velenas ir sparninis krumpliaratis su juostiniu stabd\xc5\xbeiu, metalin\xc4\x97 sparninio veleno galva, mal\xc5\xabno kepur\xc4\x97s pasukimo mechanizmas.'